Aanval op motor: Polisieman (45) gewond; kind (10) sterf  Argieffoto: Kent Williamson ŉ 45-jarige kaptein in die polisie het Vrydagmiddag ŉ aanval op hom en insittendes in ŉ motor oorleef. Sers. Noloyiso Rwexana, woordvoerder van die polisie, het gesê die voorval het om 14:30 in KTC in Gugulethu plaasgevind toe die kaptein, wat nie aan diens was nie, saam met sy kleinkind, ŉ kleuter, ŉ vrou en ŉ ander tienjarige kind in ŉ motor gery het. “Daar word beweer dat drie verdagtes op die bewegende voertuig losgebrand het. Die kaptein is raakgeskiet en die tienjarige kind wat in die motor was, is doodgeskiet. Sy kleinkind en die vrou is ongedeerd,” het Rwexana gesê. Die kaptein is na ŉ nabygeleë hospitaal gehaas vir mediese behandeling. Niemand in nog in verband met die voorval in hegtenis geneem nie. Die polisie ondersoek ŉ saak van moord en een van poging tot moord.